**NÁRODNÁ RADA SLOVENSKEJ REPUBLIKY**

**VIII. volebné obdobie**

**N á v r h**

skupiny poslancov Národnej rady Slovenskej republiky

**n a  v y d a n i e**

zákona, ktorým sa mení a dopĺňa zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. a ktorým sa menia niektoré zákony

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh na uznesenie:

Národná rada Slovenskej republiky

**s c h v a ľ u j e**

návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. a ktorým sa menia niektoré zákony.

Predkladajú:

Marek Hattas v.r.

Michal Šipoš v.r.

Jozef Lukáč v.r.

Martin Čepček v.r.

Peter Cmorej v.r.

Anna Andrejuvová v.r.

Monika Kavecká v.r.

Zita Pleštinská v.r.

Rastislav Jílek v.r.

Peter Liba v.r.

Marek Šefčík v.r.

Martina Brisudová v.r.

Anna Záborská v.r.

Jana Majorová Garstková v.r.

Peter Dobeš v.r.

Milan Kuriak v.r.

Andrej Stančík v.r.

Tomáš Šudík v.r.

Lucia Drábiková v.r.

Richard Vašečka v.r.

Milan Potocký v.r.

Ján Szöllöz v.r.

Milan Vetrák v.r.

Juraj Šeliga v.r.

Tomáš Valášek v.r.

Tomáš Lehotský v.r.

Ján Benčík v.r.

Alexandra Pivková v.r.

Viera Leščáková v.r.

Jana Žitňanská v.r.

Peter Vons v.r.

Marcel Mihalik v.r.

Radovan Marcinčin v.r.

**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ......2020

**ktorým sa mení zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. a ktorým sa menia niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. sa mení takto:

1. Slová „podľa § 79 ods. 6“ sa v celom texte zákona nahrádzajú slovami „podľa § 79 ods. 5“ a slová „podľa § 79 ods. 7“ sa v celom texte zákona nahrádzajú slovami „podľa § 79 ods. 6“.
2. V § 4 ods. 3 druhej vete sa vypúšťa bodkočiarka a text za bodkočiarkou.

Poznámka pod čiarou k odkazu 10 sa vypúšťa.

1. V § 40 ods. 2 sa slová „podľa § 79 ods. 3, 4, 6 alebo 7“ sa nahrádzajú slovami „podľa § 79 ods. 3, 4, 5 alebo 6“.
2. V § 77 ods. 9 písm. r) sa slová „podľa § 79 ods. 3, 4 a 6“ sa nahrádzajú slovami „podľa § 79 ods. 3, 4 a 5“.
3. V § 79 ods. 3 sa vypúšťajú slová „za podmienok podľa odseku 5“ .
4. V § 79 ods. 4 sa vypúšťajú slová „za podmienok podľa odseku 5“ .
5. V § 79 sa vypúšťa odsek 5.

Doterajšie odseky 6 až 10 sa označujú ako odseky 5 až 9.

**Čl. II**

Zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 523/1990 Zb., zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona č. 233/1998 Z. z., zákona č. 255/2007 Z. z., zákona č. 445/2008 Z. z., zákona č. 535/2008 Z. z., zákona č. 113/2010 Z. z., zákona č. 371/2012 Z. z., zákona č. 160/2014 Z. z., zákona č. 386/2016 Z. z. a zákona č. 73/2020 Z. z. sa mení takto:

V § 26a sa vypúšťa odsek 2.

Poznámka pod čiarou k odkazu 8 sa vypúšťa.

**Čl. III**

Zákon Slovenskej národnej rady č. [401/1990 Zb.](https://www.slov-lex.sk/pravne-predpisy/SK/ZZ/1990/401/) o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 109/1993 Z. z., zákona č. 222/2006 Z. z., zákona č. 273/2008 Z. z., zákona č. 445/2008 Z. z., zákona č. 258/2009 Z. z., zákona č. 354/2012 Z. z., zákona č. 160/2014 Z. z., zákona č. 386/2014 Z. z., zákona č. 386/2016 Z. z. a zákona č. 73/2020 Z. z. sa mení takto:

V § 21a sa vypúšťa odsek 2.

Poznámka pod čiarou k odkazu 6d sa vypúšťa.

**Čl. IV**

Tento zákon nadobúda účinnosť 1. októbra 2020.

**DÔVODOVÁ SPRÁVA**

1. **Všeobecná časť**

Návrh zákona, ktorým sa mení a dopĺňa zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. a ktorým sa menia niektoré zákony (ďalej len „**návrh zákona**“) predkladá do legislatívneho procesu skupina poslancov Národnej rady Slovenskej republiky.

**Cieľom návrhu zákona je posilniť kompetencie samosprávy a vypustiť podmienku podania petície, ktorou sa občania obce sťažujú, že sa v obci narúša verejný poriadok v súvislosti s hraním hazardných hier.** Následkom vypustenia tejto podmienky bude obciam umožnené prijať všeobecne záväzné nariadenie, ktorým zakážu hazardné hry na svojom území, čím sa posilní kompetencia samosprávy v oblasti regulácie hazardných hier.

V súčasnosti je prijatie všeobecne záväzného nariadenia obce o zákaze hazardných hier na celom jej území podmienené existenciou petície, ktorú musí podporiť najmenej 30 % obyvateľov obce, resp. 15 % občanov obce v prípade Bratislavy a Košíc. Z toho dôvodu je obmedzenie hazardu na území obce veľmi problematické. Následkom súčasnej právnej úpravy je, že obec nedokáže včas zabezpečiť ochranu záujmov obyvateľov pred negatívnymi dôsledkami hazardu. Právne poriadky členských štátov Európskej únie nepodmieňujú zákaz hazardu predložením petície obyvateľov obce.

Zloženie samosprávnych zastupiteľstiev vyjadruje vôľu obyvateľov, ktorí prostredníctvom komunálnych volieb udelili poslancom samosprávnych zastupiteľstiev mandát na ich zastupovanie. Vychádzajúc z legitimity samosprávnych zastupiteľstiev je podmienka petície na prijatie všeobecne záväzného nariadenia obce zakazujúceho hazardné hry na svojom území nadbytočná.

V súvislosti s petíciou sa najviac problematickým javí pojem „verejný poriadok“ a jeho kvalifikované narušenie. V zmysle legislatívnych pravidiel a legislatívno-technických pokynov sa pri tvorbe legislatívy vyžaduje používať iba také pojmy a termíny, ktoré sú v právnom poriadku Slovenskej republiky jasne definované. V prípade absencie vymedzenia pojmu „verejný poriadok“ nie je možné posúdiť účel petície ako predpokladu na vydanie všeobecne záväzného nariadenia, ktorým sa má obmedziť prevádzkovanie hazardných hier. V právnych predpisoch Slovenskej republiky používaný pojem „verejný poriadok“ je nedostatočne určitým právnym pojmom, Nemožno rozumne predpokladať, aby sa tento pojem vykladal úplne identicky v priestupkovom práve, v právnej úprave zákona o pobyte cudzincov alebo dokonca v zákone o spotrebiteľských úveroch. Z aplikačnej súdnej praxe vyplýva, že správne súdy skúmajú podmienku petície a vyžadujú od obce skúmanie narúšania verejného poriadku, nielen po formálnej stránke, ale aj po materiálnej, pričom predstavy občanov podporujúcich petíciu o narúšaní verejného poriadku nemusia vždy zodpovedať predstave súdu. Ústavný súd Slovenskej republiky pripustil pluralitu v obsahu pojmu „verejný poriadok“ na účely prijatia všeobecne záväzného nariadenia, avšak obec a ani samotný petičný výbor objektívne nie sú schopní preskúmavať narúšanie verejného poriadku v situácii, kedy je obsah tohto pojmu právne neurčitý a jednotliví občania môžu legitímne vzhliadať narúšanie verejného poriadku z rôznych dôvodov. Pre obce a mestá je potom veľmi ťažké zabezpečovať podklady, ktorými by preukazovali kvalifikované narúšanie verejného poriadku a jeho skúmanie, a to práve z dôvodu nedostatočnej určitosti obsahu pojmu verejný poriadok, ktorým ho napĺňajú aj jednotliví občania podporujúci petíciu. Z uvedených dôvodov navrhujeme podmienku petície zo zákona vypustiť.

Návrh zákona nemá vplyv na rozpočet verejnej správy, má pozitívne sociálne vplyvy.

Návrh zákona predpokladá negatívny vplyv na podnikateľské prostredie, nemá však vplyv na životné prostredie ani na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

1. **Osobitná časť**

**K čl. I**

K bodom 1 až 6

Body 1 až 6 sú legislatívno-technickou úpravou, súvisiacou s čl. I bodom 7 t.j. vypustením požiadavky na predloženie petície pred prijatím všeobecne záväzného nariadenia.

K bodu 7

Navrhuje sa odstránenie požiadavky na predloženie petície pred prijatím všeobecne záväzného nariadenia, ktorým obce zakážu prevádzkovanie hazardných hier na svojom území. Daná úprava sa navrhuje z dôvodu nejednoznačnosti náležitostí predmetnej petície ako aj s dôvodu neprimeraného zásahu do samospráv obcí. V súčasnosti je zrejmé, že vôľa ľudí je v súčasnosti, napriek vyzbieraným podpisom a schváleným všeobecne záväzným nariadením obcí, napádaná a nerealizuje sa.

**K čl. II**

Ide o legislatívno-technickú úpravu, súvisiacu s čl. I bodom 7 t.j. vypustením požiadavky na predloženie petície pred prijatím všeobecne záväzného nariadenia o zákaze umiestnenia herne alebo kasína na území obce resp. mesta.

**K čl. III**

Ide o legislatívno-technickú úpravu, súvisiacu s čl. I bodom 7 t.j. vypustením požiadavky na predloženie petície pred prijatím všeobecne záväzného nariadenia o zákaze umiestnenia herne alebo kasína na území obce, resp. mesta.

**K čl. IV**

Navrhuje sa účinnosť predkladaného návrhu zákona so zohľadnením potrebnej dĺžky legisvakančnej lehoty na 1. októbra 2020.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** skupinaposlancov Národnej rady Slovenskej republiky
2. **Názov návrhu zákona:** návrh zákona, ktorým sa mení a dopĺňa zákon č. 30/2019 Z. z. o hazardných hrách a o zmene a doplnení niektorých zákonovv znení zákona č. 221/2019 Z. z. a ktorým sa menia niektoré zákony

3.**Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

4. **Záväzky Slovenskej republiky vo vzťahu k Európskej únii:**

a) bezpredmetné,

b) v danej oblasti nebol proti Slovenskej republike začatý postup Európskej komisie a ani konanie Súdneho dvora Európskej únie podľa článkov 258 až 260 Zmluvy o fungovaní Európskej únie,

c) bezpredmetné.

5. **Stupeň zlučiteľnosti návrhu zákona s právom Európskej únie:**

- úplný.

**DOLOŽKA**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. a ktorým sa menia niektoré zákony

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | pozitívne | žiadne | negatívne |
| 1. vplyvy na rozpočet verejnej správy |  | X |  |
| 1. vplyvy na podnikateľské prostredie – dochádza k zvýšeniu regulačného zaťaženia? |  |  | X |
| 1. sociálne vplyvy | X |  |  |
| * vplyvy na hospodárenie obyvateľstva, | X |  |  |
| * sociálnu exkluziu , | X |  |  |
| * rovnosť príležitostí a rodová rovnosť a vplyvy na zamestnanosť |  | X |  |
| 1. vplyvy na životné prostredie |  | X |  |
| 1. vplyvy na informatizáciu spoločnosti |  | X |  |

**A.3. Poznámky**

*Návrh zákona nemá vplyv na rozpočet verejnej správy, má pozitívne sociálne vplyvy. Návrh predpokladá negatívny vplyv na podnikateľské prostredie, nemá však vplyv na životné prostredie ani na informatizáciu spoločnosti.*

**A.4. Alternatívne riešenia**

*Bezpredmetné.*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*